Predkladacia správa

	Európska únia na Kodanskom summite v dňoch 12.-13. decembra 2002 zavŕšila prístupový proces s kandidátskymi krajinami uchádzajúcimi sa o členstvo v Európskej únii. Slovensko stojí v tomto období pred historickým okamihom zaradiť sa medzi najvyspelejšie štáty zjednotenej Európy. V apríli 2003 sa očakáva podpísanie zmluvy o pristúpení, ktorá položí legitímny základ pre vstup SR do EÚ.  
Vstup Slovenska do Európskej únie je jedným z prioritných programových cieľov vlády Slovenskej republiky.
Slovensko podobne ako ostatné kandidátske krajiny už dávnejšie deklarovalo úmysel uskutočniť po ukončení rokovaní o vstupe do EÚ referendum, v ktorom by mali občania možnosť vyjadriť sa priamo k otázke nášho vstupu do Európskej únie. Referendum ako právny nástroj priamej demokracie má pri tak dôležitej otázke, akou vstup Slovenska do EÚ bezpochyby je, svoje nenahraditeľné miesto. 

Referendum sa všeobecne charakterizuje ako proces, prostredníctvom ktorého občania štátu priamo rozhodujú o veciach, ktoré zvyčajne riešia orgány zákonodarnej alebo výkonnej moci. Referendum o vstupe SR do EÚ sa uskutoční na základe čl. 93 ods. 2 Ústavy SR, ktorý hovorí: „Referendom sa môže rozhodnúť aj o iných dôležitých otákach verejného záujmu.“ Bude fakultatívnym referendom „ante legem“ – bude predchádzať hlasovaniu o ratifikácii prístupovej zmluvy s EÚ v Národnej rade Slovenskej repuliky, pretože referendum umožňuje zistiť neskreslenú mienku spoločnosti a možnosť vyjadriť sa majú všetky politické a sociálne skupiny obyvateľstva, aj tie, ktoré sa zvyčajne  vôbec alebo iba čiastočne podieľajú na politickom živote spoločnosti.
Cieľom predreferendovej kampane je udržať vysokú podporu vstupu Slovenskej republiky do Európskej únie, zabezpečiť zvýšenie záujmu občanov o referendum a motivovať ich k účasti na ňom, aby sa dosiahla viac ako 50%-ná účasť oprávnených voličov na referende. Zároveň je cieľom predreferendovej kampane dosiahnutie pozitívneho výsledku  referenda, teda dosiahnutie súhlasu občanov so vstupom SR do EÚ. K ďalším cieľom predreferendovej kampane patrí informovanie občanov o dôsledkoch vstupu SR do EÚ, vysvetľovanie skreslených informácií a nastolenie širokého celospoločenského dialógu o všetkých otákach týkajúcich sa vstupu Slovenska do Európskej únie. Kampaň bude sprostredkovávať občanom nasledovné posolstvo: 

„Po vstupe Slovenskej republiky do Európskej únie budeme súčasťou zjednotenej Európy. Členstvo nám umožní využívať hospodárske a sociálne výhody a to rovnakou mierou na centrálnej a regionálnej úrovni. Bohatšie regióny v tomto spoločenstve pomáhajú zvyšovať životnú úroveň chudobnejších. Nenechajme si ujsť túto príležitosť a nájdime si čas na účasť v referende,  pretože každý hlas rozhodne.“

Predreferendová kampaň tvorí súčasť Koncepcie komunikačnej stratégie vlády SR pre prípravu obyvateľstva na členstvo SR v EÚ, ktorú vláda schválila na svojom rokovaní dňa 28. apríla 1999 pod uznesením č. 319/99. 
	Predkladaný materiál je rozdelený na 2 časti. Prvá časť obsahuje východiská predreferendovej kampane spolu so štatistickými údajmi o postojoch slovenských občanov k vstupu SR do EÚ. Druhá časť je zameraná na návrh stratégie predreferendovej kampane.

	Materiál prešiel riadnym medzirezortným pripomienkových konaním, relevantné pripomienky boli zapracované.